
Tolna vármegyei nők munkaerőpiaci helyzetének vizsgálata

Kulcsszavak: esélyegyenlőség, bérszakadék, munkaerőpiac, nemi szegregáció
A magyarországi nemek közötti egyenlőség jelentős gazdasági és társadalmi relevanciával bír, különösen a nők munkaerőpiaci helyzetének vizsgálata szempontjából. Az elmúlt évtizedekben az Európai Unió tagállamaiban, így Magyarországon is, számos kezdeményezés született a nemek közötti egyenlőség előmozdítására. Azonban a foglalkoztatási adatok továbbra is jelentős különbségeket mutatnak a nők és férfiak között, főként a foglalkozási csoportok nemi arányait és a jövedelmi szakadékot illetően. A kutatás célja a nemek közötti különbségek és azok mértékének vizsgálata a foglalkoztatásban, különös tekintettel Tolna vármegye járásaira, kiemelve a Tamási és a Szekszárdi járás demográfiai és gazdasági sajátosságait.
A kutatás statisztikai másodelemzés módszerével készült és széles körű szakirodalmi háttérre támaszkodik, hogy átfogó képet nyújtson a vizsgált témáról. A vizsgálat a foglalkoztatási adatok elemzésével arra keresi a választ, hogy milyen nemi és milyen mértékű különbségek figyelhetők meg a nők és férfiak foglalkoztatottságában. Kiemelt figyelmet fordít a rurális térségekben lévő sajátosságokra, például a demográfiai tényezőkre, az oktatási szintekre, valamint az ágazati különbségekre.
A kutatás eredményei rávilágítanak arra, hogy a helyi gazdasági tényezők és a demográfiai jellemzők hogyan befolyásolják a nemek közötti foglalkoztatási egyenlőtlenségeket. Kiemelt szerepet kapnak azok a megállapítások, miszerint a rurális térségek sajátos kihívásai, mint például a tradicionális nemi szerepek, tovább mélyíthetik ezeket a különbségeket.



